**INTERNI RAZPIS ZA SOFINANCIRANJE MOBILNOSTI ASISTENTOV, ASISTENTOV Z DOKTORATOM IN UČITELJEV NA VISOKOŠOLSKIH INSTITUCIJAH V TUJINI V OKVIRU RAZVOJNEGA STEBRA FINANCIRANJA ZA 2023-2024\_ dodatna pojasnila**

Glede na izredno velik odziv na razpis ter mnoga vprašanja s strani članic in pedagoškega osebja smo spodaj pripravili dodatna pojasnila in podrobnejše informacije glede izvajanja razpisa;

**Kdaj je upravičeno obdobje za izvedbo mobilnosti?**

Upravičeno obdobje za izvedbo mobilnosti je od 1.3.2023 do 30.11.2024. Odobritev prijave je možna tudi po začetku mobilnosti (npr. po drugem krogu odobritev, za mobilnosti, ki so se že začele).

**Kakšna je minimalna pedagoška obveznost in kako je lahko ta razporejena?**

Minimalna pedagoška obveznost je 8 pedagoških ur na mesec (torej 24 ur za 3-mesečno mobilnost in 32 ur za 4-mesečno mobilnost), ki si jih pedagoški delavec razporedi skozi celotni čas mobilnosti, glede na možnosti, ki jih ima na gostujoči instituciji. Ni pa predvidena izvedba vseh pedagoških ur strnjeno (npr. izvedba vseh pedagoških ur v enem tednu, ampak naj se izvedba razporedi skozi celotni čas mobilnosti). Za pedagoško obveznost se upošteva kakršnokoli delo s študenti (predavanja, delavnice, konzultacije, posveti s študenti, mentorstvo ipd).

**Kdo so upravičeni prijavitelji?**

Razpis je primarno namenjen visokošolskim asistentom ter asistentom z doktoratom (plačna skupina D), ker je tako opredeljeno v ukrepu B.II.3 (ciljna vrednost je vezana na njihovo število), zato morajo imeti ti pedagoški delavci imeti pri izboru prednost. Če glede na razpoložljiva sredstva, teh prijav ne bo dovolj, bomo v prvem izboru 30.3.2023 odobrili tudi prijave docentov. Če vključno s temi odobritvami ne bi zapolnili razpoložljivih mobilnosti, bomo ponovili izbor 30.5.2023, kjer bomo obravnavali prijave vseh prijavljenih pedagoških delavcev in bodo odobritve potekale na način, da imajo pri odobritvi prednost asistenti in asistenti z doktoratom, nato docenti, nato izredni profesorji in nato redni profesorji. Po tem roku se bodo prijave zbirale sproti, do porabe sredstev.

**Kakšen je postopek prijave?**

Ker pričakujemo večje število prijav, podajamo dodatna pojasnila v zvezi s postopkom prijave in izbora. Kontaktna oseba za mednarodno mobilnost zbere prijave in USMS ter RSF preko elektronskega naslova posreduje rangirane v excel tabeli ter priloži podpisane Sporazume o mobilnosti (samo izjemoma, ko podpis Sporazuma ni mogoč, se upošteva tudi Povabilno pismo s Soglasjem dekana) do najkasneje 28.3.2023 za prvi krog odobritev ter do najkasneje 28.5.2023 za drugi krog odobritev. Če sredstva v okviru teh dveh krogov odobritev ne bodo porabljena, bomo vse nadaljnje prijave zbirali sproti, do porabe sredstev.

**Kako bo potekalo razporejanje sredstev?**

Glede na izredno velik interes in v luči zagotavljanja prednosti ciljni skupini pedagoških delavcev bo predvidoma izveden izbor prijav za financiranje na naslednji način:

* prvi krog odobritev prijav se izvede 30.3.2023. V okviru prvega kroga odobritev bodo obravnavane popolne **prijave asistentov in asistentov z doktoratom ter docentov**. Članice prosimo, da nam do 28.3. 2023 posredujejo rangirane prijave[[1]](#footnote-1) (upoštevajoč prednost asistentov in asistentov z doktoratom ter nato v naslednjem koraku docentov, ki potrebujejo mobilnost za namen habilitacije). USMS opravi izbor rangiranih prijav glede na razpoložljiva sredstva, pri čemer imajo asistenti in asistenti z doktoratom prednost (pred prijavami docentov). Če bo prijav več, kot je razpoložljivih sredstev, se omeji število odobrenih prijav na članico.
* drugi krog odobritev prijav se izvede 30.5.2023. V okviru tega kroga odobritev bodo, glede na preostala razpoložljiva sredstva, obravnavane vse popolne prijave pedagoških delavcev (vsi nazivi). Članice prosimo, da nam do 28.5.2023 posredujejo rangirane prijave (upoštevajoč prednost asistentov in asistentov z doktoratom, nato docentov, nato izrednih profesorjev in nato profesorjev). USMS opravi izbor rangiranih prijav glede na preostala sredstva. Če bo prijav več, kot je razpoložljivih sredstev, se omeji število odobrenih prijav na članico.
* Če razpoložljiva sredstva v prvih dveh krogih izbora ne bi bila dodeljena, bodo nadaljnje odobritve prijav potekale sproti, do porabe sredstev, ne glede na naziv pedagoških delavcev.

**Kako je z morebitnimi ostanki finančne dotacije posameznika (glede na odobrena sredstva)?**

Vsa dodeljena sredstva je potrebno namensko uporabiti. Če bi pri posamezni mobilnosti ostala sredstva (glede na izračun v potnem nalogu) se ta sredstva lahko namenijo za doplačila pri drugih mobilnostih iz istega ukrepa, kjer bo dodeljenih sredstev premalo.

**Ali lahko pedagoški delavec opravi več mobilnosti v okviru tega razpisa?**

Ne, pedagoški delavec lahko opravi le eno mobilnost v okviru tega razpisa (v trajanju minimalno 90 dni oziroma največ 120 dni).

**Ali lahko pedagoški delavec opravi RSF mobilnost v okviru sobotnega leta?**

Ne.

**Ali lahko pedagoški delavec opravi RSF mobilnost v okviru daljše mobilnosti?**

Ja, pedagoški delavec lahko opravi daljšo mobilnost, vendar mora biti pri financiranju jasno opredeljeno iz katerih virov se financira posamezni del mobilnosti (iz RSF do 4 mesece). Nikakor ne sme priti do dvojnega financiranja.

**Kdo skrbi za evidenco finančnih sredstev, vezanih na razpis RSF?**

Članice za izvajanje aktivnosti RSF prejemajo mesečne dvajsetine, ki jih razporejajo po ukrepih v višini odobrenih sredstev na posameznem ukrepu. Članice za vsak ukrep odprejo posebno stroškovno mesto oz PPS, kamor se knjižijo stroški. Realni stroški mobilnosti pedagoškega osebja se knjižijo na stroškovnem mestu oz. PPS (xx-RSF INS.BII3). Članica hrani vse originalne račune. USMS ni potrebno pošiljati nobene finančne dokumentacije, ampak le zaključno dokumentacijo po izvedeni mobilnosti.

**Koliko mobilnosti bo mogoče financirati v okviru razpisa?**

Predvidoma bomo lahko financirali okvirno 80 mobilnosti pedagoških delavcev.

1. *Rangiranje prijav opravi članica, glede na podane prioritete razpisa ter potrebo po mobilnosti pri posameznem pedagoškem delavcu (habilitacija) ter morebitnimi dodatnimi internimi določili.* [↑](#footnote-ref-1)